**Referat af virtuelt bestyrelsesmøde i Jeckels, torsdag den 7. januar 2021 kl.16.00.**

Mødet afholdtes som videomøde på Teams, deltagere Henriette, Peter, Søren, Niels, Vigdis og Flemming, sidstnævnte som referent.

Bestyrelsen havde planlagt et todages møde i Skagen den 7.1 og 8.1, men allerede ved juletid var det nødvendigt at aflyse, i lyset af de dagældende og forventede restriktioner, og smittetrykket.

Den gennemgang af Jeckels indvendigt, herunder af alle lejligheder/lejlighedstyper, bestyrelsen havde forberedt, måtte udsættes, et møde med Jeckels rådgivende ingeniør om status på Jeckels udvendigt måtte udsættes og møder med konsulenter med input til Jeckels indvendigt måtte udsættes.

Det digitale møde havde følgende dagsorden

1. Datoer for virtuelle bestyrelsesmøder i januar og februar.
2. Dato for besigtigelsesmøde på Jeckels
3. Drøftelse af en ”kravspecikation”, som beskrivelse af, hvilke ønsker bestyrelsen har til input fra konsulenter med hensyn til Jeckels indvendigt, med henblik på at gøre tilbagemeldingerne sammenlignelige
4. Eventuelt

Ad 1.

Bestyrelsesmøder, virtuelle, aftaltes til 26.1 klokken 17, og 23.2 kl. 17. Februarmødet kan udmærket bruges til forelæggelse fra konsulenterne virtuelt, materiale må meget gerne foreligge inden 23.2.

Ad 2.

Besigtigelsesmøde, fysisk, aftaltes foreløbigt til 6-7-8.5, med ankomst torsdag aften, møde fredag, og besigtigelse lørdag. Eventuelt møde med en eller flere konsulenter fredag.

Ad 3.

Kravspecifikationen drøftedes grundigt med baggrund i oplæg fra Flemming, Henriette og Niels. Peter og Henriette sammenskriver, og vender dette med bestyrelsen, inden afsendelse sker til konsulenterne.

Ad 4.

Under eventuelt fik vi en kort opdatering på hjemmesideprojektet. Arbejdet på en kravsspecifikation til en ny hjemmeside er skudt i gang, men den planlagte workshop med en række interessenter på Jeckels medio januar må udsættes pga. Corona. Der forsøges afholdt virtuelle arbejdsmøder i stedet – dog må nogen forsinkelse af hjemmesideprojektet forventes.

Kbh. 7.1.2021/Flemming Kragh Hansen